4 yanvar kuni Italiyaning La Gazzetta dello Sport gazetasi «Shanxay SIPG» klubi «Borussiya» hujumchisi Per-Emerik Obameyyangning transferi uchun juda katta pul taklif qilgani haqida xabar tarqatgandi. Ammo dortmundliklar klubida bu xabar inkor etildi. «Klub bunday taklif olmadi. Biz taxminiy ishlar bilan shug‘ullanmaymiz», — deya ma’lum qildi «Borussiya» matbuot-kotibi Sasha Fligge. Eslatib o‘tamiz, «Shanxay SIPG» o‘tgan haftada o‘z safini «Chelsi» futbolchisi Oskarni 60 mln yevroga va «Krasnodar» yarim himoyachisi Odil Ahmedovni 8 mln yevroga xarid qilgandi. Obameyyang joriy mavsumda «Borussiya» safida 22ta o‘yinda maydonga tushib, 20ta gol urdi. Xabarlarda «Shanxay SIPG» ushbu gabonlik futbolchi transferi uchun «asalarilar» jamoasiga 150 mln yevro berishga va uning o‘ziga 41 mln yevro miqdorida yillik maosh tayinlashga tayyorligi aytilgandi.